SKRIFTLIG FORESPØRGSEL E-2166/99

af Brigitte Langenhagen (PPE-DE) til Kommissionen

(29. november 1999)

Om: Kontrolapparat i vejtrafikken

Det tidligere medlem af Kommissionen, Kinnock, har i sin erklæring for Europa-Parlamentet den 30. marts 1998 udtalt, at arbejdsmarkedets parter var inddraget i afgørelsen om kun at tillade kontrolapparatet i bilag 1B.

Hvordan blev, henholdsvis er, arbejdsmarkedets parter konkret inddraget i afgørelsen? Blev og bliver der ført drøftelser med arbejdsmarkedets parter og i rimelig grad taget hensyn til deres udtalelser? Har arbejdsmarkedets parter under drøftelserne udtalt sig for løsningen 1B? Hvorvidt er medlemsstaternes kontrolmyndigheder inddraget i afgørelsen? Anser kontrolmyndighederne kontrolapparatet i bilag 1B for at være egnet til at øge kontrolkvaliteten?

Har Det Økonomiske og Sociale Udvalg udtalt sig om kontrolapparatet i bilag 1B?

Det tidligere kommissionsmedlem Kinnock har desuden den 30. marts 1998 udtalt, at det var sikret, at kontrolapparatet i bilag 1B fungerede teknisk upåklageligt, således som gentagne test i praksis havde vist.

Var 1B-fartskriveren endeligt defineret, da udtalelsen blev fremsat? Blev der foretaget forsøg med de enkelte komponenter, som dengang var defineret (chipkort, lager, display, printer)?

Svar afgivet på Kommissionens vegne af Loyola de Palacio

(21. december 1999)

Rådets forordning (EF9 nr. 2135/98 om ændring af forordning (EØF) 3821/85 om kontrolapparatet inden for vejtransport og direktiv 88/599/EØF vedrørende gennemførelse af forordning (EØF) nr. 3820/85 og (EØF) nr. 3821/85 blev vedtaget den 24. september 1998(1), i overensstemmelse med samarbejdsproceduren i EF-traktatens artikel 252 (tidligere artikel 189c)(2), og efter udtalelse fra Det Økonomiske og Sociale Udvalg(3).

Arbejdsmarkedets parter er blevet hørt flere gange som led i forberedelserne af møderne i Udvalget for Tilpasning til Den Tekniske Udvikling, der har til opgave at udforme det digitale kontrolapparat (jf. artikel 1, nr. 10, i forordning nr. 2135/98). De får tilsendt arbejdsdokumenterne og deltager i udvalgets møder med observatørstatus.

Ud over arbejdet i Udvalget for Tilpasning til Den Tekniske Udvikling, holdes der andre møder med arbejdsmarkedets parter i arbejdsgruppen vedrørende nye teknologier, der knyttet til dialogudvalget for vejtransportsektoren.

De fleste af medlemsstaternes kontrolmyndigheder deltager i møderne i Udvalget for Tilpasning til Den Tekniske Udvikling af kontrolapparatet. Der tages hensyn til udtalelser fra disse repræsentanter, for så vidt som de indebærer forbedringer af de tekniske forskrifter, der udarbejdes i udvalget, og når de har relevans for de arbejdsopgaver, der er pålagt udvalget.

Repræsentanterne for kontrolmyndighederne mener, at der ved hjælp af det digitale kontrolapparat kan opnås en forbedret kontrolkvalitet. De finder dog, at det næppe kan undgås, at der opstår nogle praktiske problemer i løbet af den overgangsperiode, hvor begge apparattyper (jf. bilag I og bilag IB) finder anvendelse, fordi ældre køretøjer ikke udstyres med de nye apparater.

Der er ved at blive lagt sidste hånd på de detaljerede tekniske forskrifter, som vil blive endnu mere stringente end de regler, der gælder for det nuværende analogiske kontrolapparat.

De fabrikanter, der også bistår udvalget med udarbejdelsen af de tekniske forskrifter, drager omsorg for, at der benyttes teknologi, som kan sikre, at udstyret fungerer korrekt.

(1) EFT L 274 af 9.10.1998.

(2) EFT C 138 af 4.5.1998.

(3) EFT C 110 af 21.5.1995.